**Αθήνα:** 10.03.2025

**Αρ. Πρωτ.:** 296

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Ι. Βαρδακαστάνης «Η ΕΕ δεν διαθέτει συνεκτική προσέγγιση για τα δικαιώματα των ατόμων με αναπηρία»**

*Η Επιτροπή των Ηνωμένων Εθνών για τα Δικαιώματα των Ατόμων με Αναπηρία επανεξετάζει[[1]](#footnote-1) στις 11 και 12 Μαρτίου τη συμμόρφωση της Ευρωπαϊκής Ένωσης με τη* [*Σύμβαση για τα δικαιώματα των ατόμων με αναπηρία του ΟΗΕ*](https://www.ohchr.org/en/instruments-mechanisms/instruments/convention-rights-persons-disabilities)*.*

*Αυτές οι δύο ημέρες θα περιλαμβάνουν διαλόγους μεταξύ αξιωματούχων της Ευρωπαϊκής Ένωσης και της Επιτροπής εμπειρογνωμόνων των ΗΕ. Οι εν λόγω εμπειρογνώμονες θα εξετάσουν τι κάνει (και τι δεν κάνει) η ΕΕ για να προωθήσει τα δικαιώματα που αναφέρονται στη Σύμβαση. Για να παρακολουθήσετε σε ζωντανή μετάδοση* [*https://webtv.un.org/en/asset/k14/k146hoxars*](https://webtv.un.org/en/asset/k14/k146hoxars)*,*

*Το Ευρωπαϊκό Φόρουμ Ατόμων με Αναπηρία (EDF) δημοσίευσε* [*την εναλλακτική του έκθεση*](https://www.edf-feph.org/publications/evaluating-the-eus-progress-on-disability-rights-implementing-the-un-disability-rights-convention/) *για την επανεξέταση της ΕΕ από την Επιτροπή των ΗΕ για την εφαρμογή της Σύμβασης, η οποία παρέχει μια ολοκληρωμένη ανάλυση και βασικές συστάσεις για τις καταληκτικές παρατηρήσεις σχετικά με την ΕΕ. Σε αυτό το πλαίσιο θα δημοσιεύσει δελτία τύπου που η ΕΣΑμεΑ θα αναπαράξει και θα δημοσιεύσει, προς γνώση των Ελλήνων πολιτών. Σήμερα δημοσιεύουμε το πρώτο.*

**Η ΕΕ δεν συμμορφώνεται με τη Σύμβαση των ΗΕ για τα δικαιώματα των ατόμων με αναπηρία λόγω έλλειψης πολιτικών πρωτοβουλιών**

Ο **Ιωάννης Βαρδακαστάνης**, πρόεδρος της ΕΣΑμεΑ και του Ευρωπαϊκού Φόρουμ Ατόμων με Αναπηρία, επικεφαλής της αντιπροσωπείας του EDF στη Γενεύη τονίζει:

*«Παρά τις κάποιες προόδους, η ΕΕ δεν διαθέτει μία συνεκτική προσέγγιση για να εγγυηθεί τα δικαιώματά μας, και αυτό αφήνει 100 εκατομμύρια ανθρώπους απροστάτευτους από διακρίσεις και καταχρήσεις. Αυτή η επανεξέταση πρέπει να αποτελέσει ένα κάλεσμα αφύπνισης για τα θεσμικά όργανα της ΕΕ: οργανωθείτε και παρουσιάστε ένα ισχυρό σχέδιο για την πραγματική βελτίωση της ζωής μας».*

Η [έκθεσή](https://www.edf-feph.org/publications/evaluating-the-eus-progress-on-disability-rights-implementing-the-un-disability-rights-convention/) του EDF καταδεικνύει ότι η ΕΕ δεν ανταποκρίνεται επαρκώς στη διεθνή της δέσμευση να προάγει τα δικαιώματα των ατόμων με αναπηρία.

Βασικά πορίσματα:

1. Δεν γίνεται κανένας έλεγχος «συμβατότητας με την αναπηρία» για να διασφαλιστεί ότι οι προτεινόμενοι ή υφιστάμενοι νόμοι και πολιτικές συμμορφώνονται με τη Σύμβαση.
2. Δεν υπάρχει ολοκληρωμένη νομοθεσία της ΕΕ κατά των διακρίσεων. Η Ευρωπαϊκή Επιτροπή μάλιστα επέφερε ένα ακόμη πλήγμα αποσύροντας φέτος μια πρόταση νόμου.
3. Ο αποκλεισμός των ειδικών δικαιωμάτων και αναγκών των γυναικών και των κοριτσιών με αναπηρία από τους νόμους της ΕΕ για την ισότητα των φύλων.
4. Η ανεπαρκής νομοθεσία για την πρόσβαση σε υποστηρικτικές τεχνολογίες και για την πρόσβαση σε πληροφορίες σε προσβάσιμες μορφές.
5. Η έλλειψη συνεκτίμησης των ατόμων με αναπηρία στα σχέδια για τη μείωση του κινδύνου καταστροφών και την ετοιμότητα.
6. Οι νόμοι για την ελεύθερη κυκλοφορία αποκλείουν τα άτομα με αναπηρία, ιδίως επειδή δεν μπορούν να μεταφέρουν τα επιδόματά τους ή τις υπηρεσίες υποστήριξής τους.
7. Η επίμονη χρήση κονδυλίων της ΕΕ για τη χρηματοδότηση κλειστών ιδρυμάτων όπου τα άτομα με αναπηρία υφίστανται παραβιάσεις των δικαιωμάτων τους και κακοποίηση
8. Η εκλογική νομοθεσία της ΕΕ εξακολουθεί να επιτρέπει την άρνηση του δικαιώματος ψήφου στα άτομα με αναπηρία.
9. Τα προγράμματα αναπτυξιακής και ανθρωπιστικής δράσης της ΕΕ συχνά αποκλείουν τα άτομα με αναπηρία.

Η έκθεση εξηγεί ότι οι ανεπάρκειες αυτές οφείλονται στην έλλειψη πολιτικής πρωτοβουλίας για την εφαρμογή και την παρακολούθηση της Σύμβασης στην ΕΕ. Η ΕΕ δεν έχει συστήσει ειδικό όργανο για να διασφαλίσει ότι οι πολιτικές της είναι ευθυγραμμισμένες με τη Σύμβαση. Αυτή η «αποσπασματική» προσέγγιση αποδυναμώνει την ευθύνη.

Η έκθεση του EDF διαπιστώνει επίσης ότι τα θεσμικά όργανα της ΕΕ δεν κάνουν αρκετά για να εγγυηθούν τα δικαιώματα του προσωπικού και των επισκεπτών με αναπηρία. Τα θεσμικά όργανα της ΕΕ δεν διαθέτουν ολοκληρωμένη πολιτική εύλογων προσαρμογών και δεν καθιστούν επαρκώς προσβάσιμες τις φυσικές τους εγκαταστάσεις ή την ψηφιακή τους παρουσία. Η ασφάλιση ασθενείας του προσωπικού λαμβάνει ελάχιστα ή καθόλου υπόψη την αναπηρία.

Η έκθεση παρουσιάζει μια σκληρή εικόνα μιας Ένωσης που έχει ακόμη πολλά να κάνει. Η δεύτερη φάση της στρατηγικής της ΕΕ για τα δικαιώματα των ατόμων με αναπηρία πρέπει να ενσωματώσει [τολμηρές προτάσεις](https://www.edf-feph.org/updated-eu-disability-rights-strategy/) για τη διόρθωσή της.

**Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.**

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |

1. Η [πρώτη εξέταση](https://old.esamea.gr/pressoffice/press-releases/2675-sti-geneyi-gia-ta-dikaiomata-80-ek-eyropaion-politon-me-anapiria) πραγματοποιήθηκε στις 27-28 Αυγούστου 2015 [↑](#footnote-ref-1)